KIRJALLINEN KYSYMYS E-0431/00

esittäjä(t): Patricia McKenna (Verts/ALE) komissiolle

(23. helmikuuta 2000)

Aihe: Metsityksen, maan raivauksen ja turpeenoton ympäristövaikutukset

Onko komissio ryhtynyt toimiin sen varmistamiseksi, että tiettyjen julkisten ja yksityisten hankkeiden ympäristövaikutuksista annettua neuvoston direktiiviä 85/337/ETY(1) noudatetaan vastaisuudessa yhteisön

tukien käytön yhteydessä? Mihin toimiin aluekehityksestä vastaava komission jäsen on ryhtynyt Irlannin tapauksessa, jotta vastaisuudessa maksettava yhteisön tuki ei jälleen johda direktiivin rikkomiseen metsityksen, maan raivauksen ja turpeenoton suhteen, kuten Euroopan yhteisöjen tuomioistuin osoitti tapahtuneen 21. syyskuuta 1999 antamassaan tuomiossa Irlantia vastaan (C-392/96)?

Erityisen tärkeitä ovat maaseutuympäristön suojeluohjelman puitteissa toteutettavat pienimuotoiset metsähankkeet, joita Irlannin viranomaisten suosivat. Näissä hankkeissa viljelijöille maksetaan kaupalliseen tarkoitukseen kasvatettavien vieraiden lajien yksipuolisesta istuttamisesta, minkä seurauksena maaseutualueiden nopean taloudellisen kehityksen jo musertama biodiversiteetti vaurioituu entisestään. Tuomioistuin huomautti erityisesti, että hankkeella voi olla merkittäviä ympäristövaikutuksia myös silloin kun se koostaan riippumatta saattaa laatunsa vuoksi muuttaa kyseisiä ympäristötekijöitä olennaisesti tai peruuttamattomasti.

Koska Irlannin ympäristöministeri ei kyennyt 9. marraskuuta 1999 jätettyihin kirjallisiin kysymyksiin antamissaan vastauksissa osoittamaan Irlannin parlamentille, mitä muutoksia kansallisiin menettelyihin tarvitaan edellä mainitun tuomioistuimen päätöksen noudattamiseksi, voiko komissio varmistaa, että Irlannin päätöksentekomenettely on tämän tuomion mukainen, ja että tarvittavat toimenpiteet on suoritettu ennen kuin näille toimille myönnetään lisää yhteisön tukea?

(1) EYVL L 175, 5.7.1985, s. 40.

Margot Wallströmin komission puolesta antama vastaus

(6. huhtikuuta 2000)

Komissio tietää, kuinka tärkeää tiettyjen julkisten ja yksityisten hankkeiden ympäristövaikutusten arvioinnista annetun neuvoston direktiivin 85/337/ETY(1) noudattaminen on yhteisön rahoittamien hankkeiden osalta yleensä.

Irlannin tapauksessa yhteisön tulevaisuudessa myöntämällä rahoituksella on todennäköisesti olennaista merkitystä vain yhden parlamentin jäsenen mainitseman hanketyypin, metsien istuttamisen, osalta. Tämän hanketyypin osalta Irlannin viranomaiset esittivät sekä kansallisessa kehittämissuunnitelmassaan että maaseudun kehittämissuunnitelmassaan merkittävää yhteisön avustusta lähinnä maaseudun kehittämisasetuksen (Euroopan maatalouden ohjaus- ja tukirahaston (EMOTR) tuesta maaseudun kehittämiseen ja tiettyjen asetusten muuttamisesta ja kumoamisesta annettu asetus (EY) N:o 1257/1999(2)), mutta myös rakennerahastoasetuksen (rakennerahastoja koskevista yleisistä säännöksistä annettu asetus (EY) N:o 1260/1999(3)) perusteella. Komissio ei kuitenkaan ole vielä tehnyt päätöksiä kyseessä olevien Irlannin suunnitelmien ja ohjelmien rahoittamisesta. Kaikissa komission päätöksissä otetaan huomioon molempien asetusten vaatimukset.

Tässä yhteydessä parlamentin jäsenen huomio halutaan kiinnittää maaseudun kehittämisestä annetun asetuksen 37 artiklan 1 kohtaan, jossa säädetään, että yhteisön tukea myönnetään vain yhteisön lainsäädännön kanssa sopusoinnussa oleville toimille. Rakennerahastoasetuksen osalta huomiota olisi kiinnitettävä sen 12 artiklaan, jossa säädetään, että rahastosta tukea saavissa toimissa on noudatettava yhteisön ympäristön suojelua koskevaa lainsäädäntöä, sekä sen 41 artiklan 2 kohdan b alakohtaan, jossa säädetään, että ennakkoarviointi sisältää määräykset, joiden tarkoituksena on varmistaa yhteisön ympäristöalan sääntelyn noudattaminen.

Lopuksi komissio tiedottaa, että parlamentin jäsenen viittaaman tuomioistuimen päätöksen perusteella se on kirjoittanut Irlannin viranomaisille ja pyytänyt tietoja siitä, kuinka Irlanti aikoo noudattaa yhteisön lainsäädäntöä edellä mainittujen kolmen hanketyypin osalta. Irlannin viranomaiset ovat vastanneet, että he aikovat laatia uuden suunnittelua koskevan lain. Valitettavasti tätä uutta lainsäädäntöä ei vielä ole hyväksytty tai sitä ei ole toimitettu komissiolle.

(1) EYVL L 175, 5.7.1985.

(2) EYVL L 160, 26.6.1999.

(3) EYVL L 161, 26.6.1999.